בס"ד, תמוז תשפד

**בראשית פרק י"ח – לעולים חדשים**

חומר הלימוד מבוסס על יחידת הלימוד בתוכנית הרגילה – [בראשית](https://meyda.education.gov.il/files/Pop/0files/bible-Hamad/high-school/beresheit-18.pdf?usp=sharing) פרק י"ח עם עדכונים והרחבות המיועדות לעולים חדשים

**שאלות מכוונות למידה:**

- מה פשר ההתגלות של ה' לאברהם בפסוק א?

- מה ניתן ללמוד על דמותו של אברהם אבינו מסיפור זה?

**התגלות ה' לאברהם**

**א** וַיֵּרָא אֵלָיו ה' בְּאֵלֹנֵי מַמְרֵא וְהוּא יֹשֵׁב פֶּתַח הָאֹהֶל כְּחֹם הַיּוֹם.

נשאל שאלות:

לשם מה נראה ה' לאברהם, והרי לא אמר לו דבר?

מדוע מציין הכתוב את מקום ישיבתו של אברהם?

מה הקשר בין פסוק א לבין פסוק ב?

נעזר בפרשנים לענות על השאלות:

**רש"י [א]:**

**וירא אליו** - לבקר את החולה.

אמר רבי חמא בר חנינא: יום שלישי למילתו היה, ובא הקב"ה ושאל בשלומו:

**פתח האהל** - לראות אם יש עובר ושב ויכניסם בביתו.

כיצד עונה רש"י על שאלות אלה?

רש"י מבאר שההתגלות הוא למטרת ביקור חולים, ה' מבקר את אברהם שהיה חולה לאחר המילה שהוזכרה בפרק הקודם.

אברהם אבינו במקום לנוח באוהלו, מבקש גם בשעת חוליו להכניס אורחים את העוברים ושבים.

לאברהם אבינו חשוב הערך של הכנסת אורחים.

**הכנסת האורחים**

**ב** וַיִּשָּׂא עֵינָיו וַיַּרְא וְהִנֵּה שְׁלשָׁה אֲנָשִׁים נִצָּבִים עָלָיו וַיַּרְא וַיָּרָץ לִקְרָאתָם מִפֶּתַח הָאֹהֶל וַיִּשְׁתַּחוּ אָרְצָה:

**ג** וַיֹּאמַר אֲדֹנָי אִם נָא מָצָאתִי חֵן בְּעֵינֶיךָ אַל-נָא תַעֲבֹר מֵעַל עַבְדֶּךָ:

**ד** יֻקַּח נָא מְעַט מַיִם וְרַחֲצוּ רַגְלֵיכֶם וְהִשָּׁעֲנוּ תַּחַת הָעֵץ:

**ה** וְאֶקְחָה פַת לֶחֶם וְסַעֲדוּ לִבְּכֶם אַחַר תַּעֲבֹרוּ כִּי עַל-כֵּן עֲבַרְתֶּם עַל עַבְדְּכֶם וַיֹּאמְרוּ כֵּן תַּעֲשֶׂה כַּאֲשֶׁר דִּבַּרְתָּ:

**ו** וַיְמַהֵר אַבְרָהָם הָאֹהֱלָה אֶל-שָׂרָה וַיֹּאמֶר מַהֲרִי שְׁלשׁ סְאִים קֶמַח סֹלֶת לוּשִׁי וַעֲשִׂי עֻגוֹת:

**ז** וְאֶל הַבָּקָר רָץ אַבְרָהָם וַיִּקַּח בֶּן בָּקָר רַךְ וָטוֹב וַיִּתֵּן אֶל הַנַּעַר וַיְמַהֵר לַעֲשׂוֹת אֹתוֹ:

**ח** וַיִּקַּח חֶמְאָה וְחָלָב וּבֶן הַבָּקָר אֲשֶׁר עָשָׂה וַיִּתֵּן לִפְנֵיהֶם וְהוּא עֹמֵד עֲלֵיהֶם תַּחַת הָעֵץ וַיֹּאכֵלוּ:

- מה למדים מריבוי הפרטים בכתוב על אברהם?

נשווה בין מה שהבטיח אברהם לאורחיו לבין מה שעשה עבורם בפועל:

|  |  |
| --- | --- |
| **מה הבטיח אברהם לאורחים?** | **מה עשה אברהם עבור האורחים בפועל?** |
| יֻקַּח נָא מְעַט מַיִם וְרַחֲצוּ רַגְלֵיכֶם וְהִשָּׁעֲנוּ תַּחַת הָעֵץ:  וְאֶקְחָה פַת לֶחֶם וְסַעֲדוּ לִבְּכֶם | וַיְמַהֵר אַבְרָהָם הָאֹהֱלָה אֶל שָׂרָה וַיֹּאמֶר מַהֲרִי שְׁלשׁ סְאִים קֶמַח סֹלֶת לוּשִׁי וַעֲשִׂי עֻגוֹת:  וְאֶל הַבָּקָר רָץ אַבְרָהָם וַיִּקַּח בֶּן בָּקָר רַךְ וָטוֹב וַיִּתֵּן אֶל הַנַּעַר וַיְמַהֵר לַעֲשׂוֹת אֹתוֹ:  וַיִּקַּח חֶמְאָה וְחָלָב וּבֶן הַבָּקָר אֲשֶׁר עָשָׂה וַיִּתֵּן לִפְנֵיהֶם וְהוּא עֹמֵד עֲלֵיהֶם תַּחַת הָעֵץ וַיֹּאכֵלוּ: |

"אמר רבי אליעזר: מכאן שצדיקים אומרים מעט ועושים הרבה" (תלמוד, בבא מציעא דף פ"ז, ע"א).

שימו לב שתלמידים לא יטעו לחשוב שהדברים שאברהם עושה מתוארים בהרבה מילים ואילו דיבוריו במעט מילים, הדגש הוא על הפער בין **היקף ההבטחה ובין היקף הביצוע** ועל **המהירות** שבה מבצע אברהם את הדברים.

* שתי מידות חשובות למדנו מאברהם אבינו:
* מכניס אורחים למרות שהוא חולה ודואג לאורחים לכל מחסורם
* "אומר מעט ועושה הרבה"
* מתנהל בזריזות כדי לא לעכב את האורחים מלאכול

**שרה שומעת את הבשורה על לידת יצחק**

**ט** וַיֹּאמְרוּ אֵלָיו אַיֵּה שָׂרָה אִשְׁתֶּךָ וַיֹּאמֶר הִנֵּה בָאֹהֶל:

**י** וַיֹּאמֶר שׁוֹב אָשׁוּב אֵלֶיךָ כָּעֵת חַיָּה וְהִנֵּה-בֵן לְשָׂרָה אִשְׁתֶּךָ וְשָׂרָה שֹׁמַעַת פֶּתַח הָאֹהֶל וְהוּא אַחֲרָיו...

**יב** וַתִּצְחַק שָׂרָה בְּקִרְבָּהּ לֵאמֹר אַחֲרֵי בְלֹתִי הָיְתָה לִּי עֶדְנָה וַאדֹנִי זָקֵן:

**יג** וַיֹּאמֶר ה' אֶל-אַבְרָהָם לָמָּה זֶּה צָחֲקָה שָׂרָה לֵאמֹר הַאַף אֻמְנָם אֵלֵד וַאֲנִי זָקַנְתִּי:

**יד** הֲיִפָּלֵא מֵה' דָּבָר לַמּוֹעֵד אָשׁוּב אֵלֶיךָ כָּעֵת חַיָּה וּלְשָׂרָה בֵן:

**טו** וַתְּכַחֵשׁ שָׂרָה לֵאמֹרלֹא צָחַקְתִּי כִּי יָרֵאָה וַיֹּאמֶר לֹא כִּי צָחָקְתְּ

נשאל שאלות:

מדוע תגובת אברהם לבשורה לא כתובה?

מדוע צחקה שרה בשמעה את בשורת המלאכים?

איך ניתן להסביר את הכחשתה של שרה (בפסוק טו)?

ניזכר במה שלמדנו בפרק י"ז. כשאברהם שמע את דברי המלאך הוא לא הופתע. הוא כבר שמע את ההבטחה הזו מה' (שלושה ימים קודם לכן). שרה לא ידעה על הבשורה ולכן כל כך התפלאה.

**י** וַיֹּאמֶר שׁוֹב אָשׁוּב אֵלֶיךָ כָּעֵת חַיָּה וְהִנֵּה בֵן לְשָׂרָה אִשְׁתֶּךָ

וְשָׂרָה שֹׁמַעַת פֶּתַח הָאֹהֶל וְהוּא אַחֲרָיו...

**יב** וַתִּצְחַק שָׂרָה בְּקִרְבָּהּ לֵאמֹר אַחֲרֵי בְלֹתִי הָיְתָה לִּי עֶדְנָה וַאדֹנִי זָקֵן

נלמד את הסבר הכתוב על פי רמב"ן (התלמידים לא צריכים להכיר את לשון דבריו) שמסביר ששרה ראתה שהגיעו אורחים הביתה, אנשים רגילים. היא לא ידעה שהם מלאכים שמביאים את דבר ה' ולכן צחקה כששמעה את דברי האורח שעוד שנה תלד בן.

**טו** וַתְּכַחֵשׁ שָׂרָה לֵאמֹר לֹא צָחַקְתִּי

כִּי יָרֵאָה

וַיֹּאמֶר לֹא כִּי צָחָקְתְּ

על פי הפשט ההכחשה נבעה מיראתה (הפחד שלה).

שרה פחדה מכעס ה' ולכן טענה שלא צחקה.

בעקבות צחוקה של שרה ה' פנה אל אברהם בשאלה " לָמָּה זֶּה צָחֲקָה שָׂרָה ... הֲיִפָּלֵא מֵה' דָּבָר". בפסוק ישנה תמיהה כלפי שרה שבצחוקה נראה שלא האמינה שה' יכול לעשות כל דבר.

רמב"ן מסביר ששרה ראתה את האורחים שנראו כאנשים רגילים ולא ידעה שהם מלאכים לכן שרה לא הבינה שההבטחה על הולדת הבן היא הבטחה מה' ולא האמינה שתתקיים.

**ה' משתף את אברהם בבשורה של הפיכת סדום**

**יז** וַה' אָמָר הַמֲכַסֶּה אֲנִי מֵאַבְרָהָם אֲשֶׁר אֲנִי עֹשֶׂה:

**יח** וְאַבְרָהָם הָיוֹ יִהְיֶה לְגוֹי גָּדוֹל וְעָצוּם וְנִבְרְכוּ בוֹ כֹּל גּוֹיֵי הָאָרֶץ:

**יט**  כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו

**וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט**

לְמַעַן הָבִיא ה' עַל אַבְרָהָם אֵת אֲשֶׁר דִּבֶּר עָלָיו:

**כ** וַיֹּאמֶר ה' זַעֲקַת סְדֹם וַעֲמֹרָה כִּי רָבָּה וְחַטָּאתָם כִּי כָבְדָה מְאֹד:

**כא** אֵרֲדָה נָּא וְאֶרְאֶה הַכְּצַעֲקָתָהּ הַבָּאָה אֵלַי עָשׂוּ כָּלָה וְאִם לֹא אֵדָעָה:

**כב** וַיִּפְנוּ מִשָּׁם הָאֲנָשִׁים וַיֵּלְכוּ סְדֹמָה וְאַבְרָהָם עוֹדֶנּוּ עֹמֵד לִפְנֵי ה':

- מדוע ה' מחליט לגלות לאברהם את משפטה של סדום?

ה' יודע שאברהם הוא איש של צדקה ומשפט ולכן רצה לספר לו על סדום לפני שהוא הופך אותה.

**כא** אֵרֲדָה נָּא וְאֶרְאֶה הַכְּצַעֲקָתָהּ הַבָּאָה אֵלַי עָשׂוּ כָּלָה וְאִם לֹא אֵדָעָה:

בפסוק זה ה' מסביר את תוכניתו. הוא יבדוק אם מעשי סדום חמורים כל כך. אם יתברר שהם חמורים הוא יהפוך את העיר ואם יתברר שלא אז הוא יחשוב כיצד להענישם.

**רש"י (כא):**

**ארדה נא ואראה** - לימד לדיינים שלא יפסקו דיני נפשות אלא בראיה.

רש"י מיישב את הקושי בכתוב – האם ה' צריך "לרדת" בכדי לראות מה קורה בסדום, הרי הוא רואה הכל? רש"י אומר שהתורה התנסחה כלפי ה' כך כדי ללמד אותנו שכל השופטים צריכים לראות ממש את מה שקורה ולא לפסוק את הדין מרחוק.

**אברהם מבקש על סדום**

**כג** וַיִּגַּשׁ אַבְרָהָם וַיֹּאמַר הַאַף תִּסְפֶּה צַדִּיק עִם רָשָׁע

**כד** אוּלַי יֵשׁ חֲמִשִּׁים צַדִּיקִם בְּתוֹךְ הָעִיר

הַאַף תִּסְפֶּה וְלֹא תִשָּׂא לַמָּקוֹם לְמַעַן חֲמִשִּׁים הַצַּדִּיקִם אֲשֶׁר בְּקִרְבָּהּ

**כה** חָלִלָה לְּךָ מֵעֲשׂת כַּדָּבָר הַזֶּה לְהָמִית צַדִּיק עִם רָשָׁע וְהָיָה כַצַּדִּיק כָּרָשָׁע

חָלִלָה לָּךְ הֲשֹׁפֵט כָּל הָאָרֶץ לֹא יַעֲשֶׂה מִשְׁפָּט

**כו**  וַיֹּאמֶר ה' אִם אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר וְנָשָׂאתִי לְכָל הַמָּקוֹם בַּעֲבוּרָם

נשים לב שאברהם מבקש שני דברים:

* "האף תספה צדיק עם רשע" - לא להרוג את הצדיקים עם הרשעים.
* ""האף תספה ולא תשא למקום למען חמישים הצדיקים" - לרחם על כל העיר בזכות הצדיקים.

מה היתה תשובת ה'? "ונשאתי לכל המקום בעבורם"- ה' מוכן לרחם על כל העיר בזכות חמישים הצדיקים.

**דו-שיח בין ה' ואברהם** בנוגע לסדום:

**כז** וַיַּעַן אַבְרָהָם וַיֹּאמַר הִנֵּה נָא הוֹאַלְתִּי לְדַבֵּר אֶל אֲדֹנָי וְאָנֹכִי עָפָר וָאֵפֶר

**כח** אוּלַי יַחְסְרוּן חֲמִשִּׁים הַצַּדִּיקִם חֲמִשָּׁה הֲתַשְׁחִית בַּחֲמִשָּׁה אֶת כָּל הָעִיר

וַיֹּאמֶר לֹא אַשְׁחִית אִם אֶמְצָא שָׁם אַרְבָּעִים וַחֲמִשָּׁה

**כט** וַיֹּסֶף עוֹד לְדַבֵּר אֵלָיו וַיֹּאמַר אוּלַי יִמָּצְאוּן שָׁם אַרְבָּעִים וַיֹּאמֶר לֹא אֶעֱשֶׂה בַּעֲבוּר הָאַרְבָּעִים

**ל** וַיֹּאמֶר אַל נָא יִחַר לַאדֹנָי וַאֲדַבֵּרָה אוּלַי יִמָּצְאוּן שָׁם שְׁלֹשִׁים

וַיֹּאמֶר לֹא אֶעֱשֶׂה אִם אֶמְצָא שָׁם שְׁלֹשִׁים

**לא** וַיֹּאמֶר הִנֵּה נָא הוֹאַלְתִּי לְדַבֵּר אֶל אֲדֹנָי אוּלַי יִמָּצְאוּן שָׁם עֶשְׂרִים

וַיֹּאמֶר לֹא אַשְׁחִית בַּעֲבוּר הָעֶשְׂרִים

**לב** וַיֹּאמֶר אַל נָא יִחַר לַאדֹנָי וַאֲדַבְּרָה אַךְ הַפַּעַם אוּלַי יִמָּצְאוּן שָׁם עֲשָׂרָה

וַיֹּאמֶר לֹא אַשְׁחִית בַּעֲבוּר הָעֲשָׂרָה

**לג** וַיֵּלֶךְ ה' כַּאֲשֶׁר כִּלָּה לְדַבֵּר אֶל אַבְרָהָם וְאַבְרָהָם שָׁב לִמְקֹמוֹ:

מהפסוקים אנחנו רואים שאברהם מנסה בכל דרך להציל את סדום. הוא מבקש מה' להציל אותם שוב ושוב.

את הפרקים הבאים לא נלמד אך יש לספר לתלמידים בקיצור שלא נמצאו עשרה צדיקים בסדום, ה' שלח מלאכים להציל רק את לוט ומשפחתו והפך את כל העיר.

**נסכם, מה נדרש מהתלמיד**:

* הבנת התוכן של הכתוב והמידע הפרשני
* להיות מסוגל לתאר את הסיפור בשלימותו
* להסיק מסקנות בנוגע לדמותו של אברהם

**מיומנויות**

* הבנת תוכן הכתוב
* היכולת להבין מהו קושי בכתוב ואיך מיישבים קושי (רש"י לפסוק כג)

**ערכים נלמדים בפרק וקישורם לחיי התלמיד**:

* הכנסת אורחים
* זריזות
* מבטיח מעט ועושה הרבה (מדבר מעט ועושה הרבה)
* חשיבותו של אברהם – ה' מגלה לו את תכניותיו, אברהם מתדיין מול ה'
* חשיבות "הצדקה והמשפט"